Virallinen lehti nro C 347 , 18/11/1996 s. 0135



A4-0311/96 Päätöslauselma esityksestä Euroopan unionin yleiseksi talousarvioksi varainhoitovuodeksi 1997: Pääluokka I - Euroopan parlamentti, Liite: Oikeusasiamies, Pääluokka II - Neuvosto, Pääluokka IV - Tuomioistuin, Pääluokka V - Tilintarkastustuomioistuin, Pääluokka VI - Talous- ja sosiaalikomitea ja alueiden komitea Euroopan parlamentti, joka - ottaa huomioon EY:n perustamissopimuksen 203 artiklan, - ottaa huomioon 29. lokakuuta 1993 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta ((EYVL C 331, 7.12.1993, s. 1)), - ottaa huomioon 28. maaliskuuta 1996 antamansa päätöslauselman vuoden 1997 talousarvion suuntaviivoista: Pääluokka I - Euroopan parlamentti, liite: oikeusasiamies, Pääluokka II - Neuvosto, Pääluokka IV - Tuomioistuin, Pääluokka V - Tilintarkastustuomioistuin, Pääluokka VI - Talous- ja sosiaalikomitea ja alueiden komitea, ((EYVL C 117, 22.4.1996, s. 61))- ottaa huomioon 23. toukokuuta 1996 antamansa päätöslauselman ennakkoarviosta parlamentin tuloista ja menoista ja ennakkoarviosta oikeusasiamiehen tuloista ja menoista varainhoitovuodeksi 1997 ((EYVL C 166, 10.6.1996, s. 184)), - ottaa huomioon alustavan esityksen Euroopan yhteisöjen yleiseksi talousarvioksi varainhoitovuodelle 1997 (KOM(96)0300), - ottaa huomioon esityksen yleiseksi talousarvioksi varainhoitovuodeksi 1997 (C4-0350/96), - ottaa huomioon budjettivaliokunnan mietinnön ja muiden asianomaisten valiokuntien lausunnot (A4-0311/96), I. Yleinen kehys 1. Palauttaa mieleen, että voimassa olevissa rahoitusnäkymissä on varainhoitovuodelle 1997 otsakkeen 5 «Hallintomenot» määräksi vahvistettu 4 352 milj. ecua, eli korotusta varainhoitovuoteen 1996 nähden on 3,84 %; 2. Katsoo, että unionin talousarviossa, hallintomenot mukaan lukien, on pyrittävä samaan kurinalaisuuteen, jota jäsenvaltioiden on noudatettava EMU:n voimaantuloa ajatellen; 3. Huomauttaa kuitenkin, että talousarvion tiukkuus ja kurinalaisuus eivät saisi ehkäistä toimielinten sujuvan toiminnan kannalta tarpeellisten edellytysten toteutumista; 4. Muistuttaa pitävänsä kiinni 16. huhtikuuta 1996 pidetyn kolmen osapuolen vuoropuhelun johtopäätöksistä ja erityisesti siitä kaksitahoisesta vaatimuksesta, että toimielinten on järjestelmällisesti arvioitava unionin talousarviosta rahoitettava toiminta kustannusvaikuttavuuden parantamiseksi ja rajoitettava uusien virkojen perustaminen yksinomaan niihin sitoumuksiin, jotka on jo tehty laajentumisen yhteydessä; 5. Korostaa, että vuoden 1997 alustavassa talousarvioesityksessä ei otsakkeen 5 sisälle jätetty liikkumavaraa ja että otsakkeen yläraja jopa ylitettiin 14,55 milj. eculla; korostaa tämän tilanteen johtuvan siitä, että toimielinten ennakkoarvioissa esitetyt määrärahojen lisäysasteet olivat merkittävästi otsakkeen 5 lisäysastetta suuremmat; 6. Toteaa, että vahvistaessaan toimielinten hallintomenojen talousarvioesityksen 4 244,65 milj. ecuksi neuvosto korotti määrärahoja 1,28 prosentilla, mikä on vähemmän kuin keskimääräinen inflaatioaste unionissa, ja että tämän lisäyksen myötä otsakkeen 5 ylärajaan nähden jäi kuitenkin 107,35 milj. ecun liikkumavara; 7. Huomauttaa, että määritellessään osaston 1 ja erityisesti luvun 11 «Palveluksessa oleva henkilöstö» määrärahoja neuvosto piti perusteena arvioita, joiden mukaan palkkojen mukautusaste olisi 1. heinäkuuta 1996 1,8 % ja 1. heinäkuuta 1997 2,2 %; 8. Täsmentää lisäksi, että neuvosto hyväksyi - kun ei oteta huomioon komission talousarviota - 14 LA-viran perustamisen tilintarkastustuomioistuimeen ja talous- ja sosiaalikomiteaan sekä alueiden komiteaan laajentumisen nojalla ja kolmen määräaikaisen viran perustamisen oikeusasiamiestä varten; II. Pääluokka I - Euroopan parlamentti 9. Ottaa huomioon selvitykset, jotka parlamentin pääsihteeri esitti parlamentin pyynnöstä vuoden 1997 ennakkoarvioita hyväksyttäessä, sekä asianomaisissa toimivaltaisissa elimissä sen jälkeen tehdyt päätökset; 10. Julistaa pitävänsä erittäin tärkeänä parlamentin toiminnan avoimuutta ja käsittelyjen julkisuutta; pitää sen vuoksi kiinni siitä, että Euroopan parlamentin työjärjestyksen 134 artiklan mukaisesti myös vuonna 1997 kaikista istunnoista laaditaan sanatarkat istuntoselostukset kaikilla virallisilla kielillä ja että sanatarkat istuntoselostukset julkaistaan edelleen Euroopan yhteisöjen virallisen lehden liitteenä; 11. Vahvistaa henkilöstön määrän osalta päätökset, jotka tehtiin vuoden 1997 ennakkoarvioita hyväksyttäessä; huomauttaa kuitenkin, että tiettyjä hallintokaavioon liittyviä näkökohtia on syytä tarkistaa ajan tasalle saatettujen tietojen perusteella ja että on tarpeen soveltaa viimeisimpiä hyväksyttyjä palkkojen mukautusasteen arviointiparametrejä luvun 11 «Palveluksessa oleva henkilöstö» määrärahoihin; 12. On päättänyt tarkistusten avulla poistaa yhden määräaikaisen A2-viran ja mukauttaa henkilöstön määrää kuvaavan taulukon alaviitteitä, joissa selvitetään tiettyjen hallintokaavioon otettujen virkojen asemaa, muuttaa tietojenkäsittelyosaston 2 vakinaista A7-virkaa määräaikaisiksi A7-viroiksi ja säilyttää PO III:n (Tiedotus) 1 määräaikaisen A3-viran ja 1 määräaikaisen B3-viran, joiden kestoa ei ole rajoitettu, sekä 1 määräaikaisen A5-viran; 13. Toistaa jälleen pitävänsä tärkeänä lisätä entisestään henkilöstön liikkuvuutta pääosastojen sisällä ja niiden välillä, mikä ei suinkaan sulje pois henkilöstön kierron toteuttamista ulkoisten tiedotustoimistojen kanssa; katsoo, että tämän pitkälle ajanjaksolle porrastuvan toimen avulla olisi saatava kohdennettua henkilöstövoimavarat parhaalla mahdollisella tavalla ja että sen olisi vastattava toimielimen objektiivisia toiminnallisia tarpeita; 14. Katsoo, että vuoden 1997 ennakkoarvioissa vahvistetut kokonaismäärärahat ovat riittävät toimielimen sujuvan toiminnan takaamiseksi, ja että jos sen jälkeen, kun varainhoitovuoden 1996 talousarvion (korjaava ja täydentävä talousarvio 1/96 mukaan lukien) ja myös varainhoitovuoden 1995 toteutusaste on otettu huomioon, ilmenee asianmukaisesti perusteltuja uusia tarpeita, olisi ensisijaisesti turvauduttava määrärahojen kohdentamiseen uudelleen siirtojen avulla varainhoitoasetuksen säännösten mukaisesti; 15. Haluaa muistuttaa kiinteistöohjelmansa laajuudesta ja erityisesti Brysselissä sijaitsevien kiinteistöjen hallinnasta ja niistä luopumisesta; tämä Brysselissä sijaitsevista kiinteistöistä luopuminen on herättänyt muissa toimielimissä kiinnostusta ottaa ne tulevaisuudessa käyttöönsä; pyytää näin ollen toimivaltaisia tahojaan perustamaan asianmukaisen rakenteen, jolla voidaan varmistaa asiaa koskevien toimien yhteensovittaminen toimielinten välillä; 16. Muistuttaa, että Lissabonissa pidetään vuonna 1998 maailmannäyttely; huomauttaa, että unionin olisi osallistuttava tähän tapahtumaan toimielinten välisen yhteistyön hengessä ja erityisesti Euroopan parlamentin ja komission yhteistoimintaan perustuen; on tätä tarkoitusta varten merkinnyt tarkistuksen avulla 300 000 ecun alustavan varauksen lukuun 100 alamomenttia 2721 «Julkaisu- ja tiedotusmenot sekä muut osallistumisesta julkisiin tapahtumiin aiheutuvat menot» varten ja kehottaa asianomaisia toimielimiä esittämään 31. maaliskuuta 1997 mennessä yhteisen selvityksen järjestelyistä, jotka liittyvät niiden osallistumiseen tähän näyttelyyn; 17. Tunnustaa, että on tarpeen luoda kaikille Euroopan kansalaisille sijainnista riippumatta mahdollisuudet saada «on line»-palveluna perusteellista tietoa Euroopan unionin tavoitteista, nykyisistä ja tulevaisuudessa täytäntöönpantavista politiikoista sekä toimielimiä koskevista asioista kehittyneiden viestintäkeinojen avulla; luo tätä tarkoitusta varten talousarvioon aiheellisen kohdan, momentin 284 «Kehittyneet televiestintäjärjestelmät»; katsoo kuitenkin, että Euroopan parlamentin ja komission olisi kehitettävä tätä toimintaa yhteistyössä; kehottaa näin ollen komissiota kehittämään tätä toimintaa toimielinten välisen yhteistyön yhteydessä ja esittämään budjettivallan käyttäjälle 31. maaliskuuta 1997 mennessä selvityksen sen täytäntöönpanoa koskevista yksityiskohdista ja liittämään siihen täydellisen rahoitusselvityksen; 18. Palauttaa mieleen kantansa, jotka koskevat vammaisten aseman parantamista ja erityisesti heidän tasa-arvoista kohteluaan muihin kansalaisiin nähden; pitää näin ollen tarpeellisena, että heille annetaan asianmukaiset välineet, joiden avulla he voivat saada tietoa parlamentin toiminnasta ja mahdollisuuksista päästä sen rakennuksiin; 19. Palauttaa mieleen, että Euroopan oikeusasiamiehen kanssa 22. syyskuuta 1995 hallinnollisesta yhteistyöstä tehdyssä sopimuksessa määrätään, että tämä maksaa palveluista, joita parlamentin eri yksiköt sille suorittavat erityisesti seuraavilla aloilla: televiestintä, postipalvelut, turvallisuuspalvelut, tutkimus- ja dokumentaatio, sosiaaliasiat, varainhoitoon liittyvät palvelut, kiinteistöt, kääntäminen ja julkaiseminen; on päättänyt tarkistusten avulla mukauttaa asianomaisten budjettikohtien selvitysosia ja tarvittaessa määrärahoja varainhoitoasetuksen 27 artiklan säännösten mukaisesti; 20. On ottanut lukuun 101 «Varaus ennakoimattomia menoja varten» 4 182 587 ecun määrärahat; Liite: Oikeusasiamies 21. Korostaa, että Euroopan oikeusasiamies on voinut nyt ensimmäistä kertaa osallistua oman talousarvionsa valmisteluun ja että varainhoitovuosi 1997 on näin ollen normaali varainhoitovuosi; huomauttaa kuitenkin toimielinten välistä yhteistyötä koskevien johtopäätösten hengessä, että hyväksytyt määräaikaiset toimet kuuluvat henkilöstön kunkin ura-alueen peruspalkkaluokkaan; 22. On päättänyt tarkistusten avulla muuttaa seuraavat määräaikaiset virat: 1 A4 A5:ksi, 1 A6 A7:ksi, 1 B3 B5:ksi, 1 C4 C5:ksi, 1 D2 D3:ksi; on päättänyt soveltaa viimeisimpiä hyväksyttyjä palkkojen mukautusasteen arviointiparametrejä luvun 11 «Palveluksessa oleva henkilöstö» määrärahoihin sekä tarkistaa muita hallintomenoihin tarkoitettuja määrärahoja ajan tasalle saatettujen tietojen perusteella; III. Pääluokka IV - Tuomioistuin 23. Panee merkille, että tuomioistuin oli ennakkoarvioissaan pyytänyt 14 uuden toimen perustamista ja 52 toimen palkkaluokan nostamista/muuttamista; katsoo, että tämä toimien perustamista koskeva pyyntö ei ole sopusoinnussa 16. huhtikuuta 1996 pidetyn kolmen osapuolen vuoropuhelun johtopäätösten kanssa, eikä se vastaa tuomioistuimen hallintokaaviossa olevien toimien täyttöastetta, sillä hallintokaaviossa on 27 täyttämätöntä vakinaista virkaa, joista 9 on kielialan virkoja; 24. On päättänyt tarkistusten avulla sekä tukeutuen tuomioistuimen toimittamiin tietoihin ajasta, jonka ylennyskelpoiset virkamiehet keskimäärin ovat ura- alueellaan, nostaa vakinaisten virkojen osalta yhden A5:n A4:ään, 6 LA5:ttä LA4:ksi, 2 B2:ta B1:ksi, yhden B3:n B2:ksi, yhden B4:n B3:ksi, yhden B5:n B4:ksi, 4 C2:ta C1:ksi ja 2 C3:a C2:ksi; 25. Palauttaa mieleen, että tuomioistuin sai vuoden 1996 talousarvion yhteydessä 50 milj. ecun ((Määrärahojen siirto 27/96, SEK(96)1406 - C4-0427/96)) lisämäärärahat lisärakennustensa vuokrien ennakkomaksua varten, minkä vuoksi sen on mahdollista aikaistaa kiinteistöjensä hankintaan liittyvää viimeistä maksuajankohtaa vuodesta 2007 vuoteen 2002 ja näin ollen vähentää unionille koituvia kustannuksia; 26. On pahoillaan siitä, että neuvosto ei ole puoltanut alustavaa esitystä korjaavaksi ja täydentäväksi talousarvioksi 2/96, jonka avulla olisi ollut mahdollista vähentää näitä rahoituskustannuksia vielä enemmän; 27. Toteaa, että tuomioistuin on pyytänyt Palais-rakennuksen omistajaa purkamaan nykyisen vuokrasopimuksen ja laatimaan uuden vuokrasopimuksen osapuolten yhteisellä suostumuksella; huomauttaa, että tämä pyyntö esitettiin erityisesti sillä perusteella, että rakennus on ränsistyneessä tilassa ja sitä on mahdotonta korjata asbestin takia; parlamentti on näin ollen merkinnyt tämän kiinteistön vuokraa vastaavat määrärahat tarkistuksen avulla lukuun 100 «Alustavat varaukset», kunnes on päästy selvyyteen siitä, mitä esiin nostettujen ongelmien osalta tehdään jatkossa; 28. On päättänyt tarkistusten avulla lisätä seuraavien budjettikohtien määrärahoja: momentti 203 «Siivous ja ylläpito» (+ 357 500 ecua), momentti 220 «Tekniset laitteistot ja toimistotekniset laitteet» (+ 264 000 ecua), momentti 225 «Dokumentaatio- ja kirjastomenot» (+ 65 200 ecua) ja alamomentti 2710 «Yleisluonteiset julkaisut» (+ 240 000 ecua); IV. Pääluokka V - Tilintarkastustuomioistuin 29. Panee merkille, että erityisesti tilintarkastustuomioistuimen toimittamien tietojen perusteella unionin laajentumisesta alkaen on tilintarkastajia ollut liian vähän, sillä paikan päällä suoritettavat tarkastustehtävät ovat lisääntyneet, työmäärä on lisääntynyt niiden tarkastusten ja vuosittaisten kertomusten vuoksi, jotka kunkin Euroopan unionin viraston osalta on tehtävä, ja myös tarkastuslausumaan (DAS) liittyvät tarkastukset ovat laajoja; 30. Panee tässä yhteydessä merkille, että tilintarkastustuomioistuin oli ennakkoarvioissaan pyytänyt tarkastushenkilöstön määrän lisäämistä perustamalla 26 tointa ura-alueelle A ja 2 tointa ura-alueelle C, käännösyksikön henkilöstön määrän lisäämistä kahdella ura-alueen LA toimella ja kahdella ura-alueen C toimella sekä 14 toimen palkkaluokan nostamista; 31. Vahvistaa neuvoston päätökset kahden LA-toimen perustamisesta laajentumisesta aiheutuneita tarpeita varten; 32. Katsoo kuitenkin, että 26 tilintarkastajan toimen perustaminen merkitsisi ura-alueen A vakinaisen henkilöstön lisäämistä 16,90 %:lla; katsoo, että sihteeristön työn organisoinnin tasolla tämä ensisijainen pyyntö ei sulje pois muita henkilöstöä koskevia pyyntöjä ja aiheuttaa täten väistämättä muiden toimintamenojen kasvua etenkin kiinteistöjen alalla; 33. Kehottaa näin ollen tilintarkastustuomioistuinta, sen jatkuvasti lisääntyvien tehtävien hoitamiseksi tarvittavien tilintarkastajien palkkaamista silmällä pitäen, esittämään ehdotuksen, jossa on lueteltu kaikki nämä parametrit ja kuvattu, miten uudet hallinnolliset rakenteet toteutetaan ja miten ne nivoutuvat yhteen muiden olemassa olevien rakenteiden kanssa; korostaa, että sen jälkeen, kun tämä kokonaisehdotus on käsitelty huolellisesti ja viimeistelty, se olisi otettava huomioon vuosittaisina erinä, jotka alkavat jonkin tulevan talousarviomenettelyn yhteydessä; 34. Huomauttaa kuitenkin, että alamomentin 1110 «Henkilöstöön kuuluvat, joilla ei ole vakinaista virkaa» määrärahoja on lisätty 36,5 %:lla vuoden 1996 talousarviossa vahvistettuihin määrärahoihin nähden ja erityisesti että tämä lisäys, joka on tehty siirtämällä määrärahoja momentista toiseen, on tehty niiden määrärahojen kustannuksella, jotka on hyväksytty hallintokaavioon merkittyä henkilöstöä varten; kehottaa näin ollen toimivaltaista valiokuntaansa tutkimaan tätä talousarvion toteutukseen liittyvää tilannetta vastuuvapausmenettelyn yhteydessä; V. Pääluokka VI a. Talous- ja sosiaalikomitea (TSK) 35. Panee merkille, että talous- ja sosiaalikomitea pyysi ennakkoarviossa 12 viran palkkaluokan nostamista; 36. Muistuttaa pitävänsä tärkeänä myöntää TSK:n pääsihteeristölle tarkoituksenmukainen hallintokaavio, joka on vahvistettu objektiivisten kriteerien perusteella; parlamentin toimivaltainen valiokunta korosti hyväksyessään määrärahojen siirron 26/96 ((SEK(96)1394 - C4-0424/96)) A2- ja A1-virkojen liian suurta osuutta yhteensä 135 virasta ja tarvetta toteuttaa tarvittavia muutoksia tältä osin; 37. On päättänyt tarkistuksen avulla muuttaa yhden pysyvän A1-viran pysyväksi A7-viraksi ja määräaikaisten virkojen palkkaluokan nostamisesta seuraavien puheenjohtajan sihteeristön ja ryhmien virkojen osalta: yksi A5 A4:ksi, yksi B3 B2:ksi, yksi C3 C2:ksi; 38. Muistuttaa, että TSK käyttää järjestelmällisesti komission yksiköiden palveluja tulkkien osalta; laskutuksen osalta, jonka järjestelmä perustuu pääasiassa päivä/tulkki -hintaan, koettiin 5,44 prosentin kasvu; neuvosto pani vuoden 1997 talousarvioesitystä vahvistaessaan merkille keskimääräisten päivä/tulkki-kulujen jatkuvan kasvun sekä jatkuvan vääristymän arvioiden ja todellisten kustannusten välillä; pyytää näin ollen TSK:ta esittämään kertomuksen neuvonantotehtävistään, jossa kerrotaan päivä/tulkki-tarpeiden näkökulmasta istuntojen sekä ryhmittymien, työryhmien ja kaikkien muiden sen elinten kokousten järjestämisestä, joihin tarvitaan tulkkausta; 39. Korostaa, että TSK pitää unionin päätöksentekoprosessia erittäin tärkeänä; sen jatkuva osallistuminen unionin toimielinkenttään edellyttää jatkuvaa ajan tasalla pysymistä sen neuvonantotehtävien ohjelmointijärjestelmän osalta; korostaa, että tämä toiminta, joka perustuu saatuihin kokemuksiin, olisi toteutettava kurinalaisuuden ja määrärahojen rationaalisen hoidon hengessä; 40. Panee lisäksi merkille, että TSK turvautuu neuvonantotehtäviensä toteuttamisessa yhteiseen organisaatiorakenteeseen, josta varmistetaan myös alueiden komitean tarpeet; 41. Pyytää näissä oloissa TSK:ta esittämään sen neuvonantotehtävien uudelleenjärjestämissuunnitelman, josta ei aiheudu epätoivottuja vaikutuksia komitean jäsenten toimikauden hoitamisen osalta, mutta jonka avulla voidaan toteuttaa todellisia säästöjä ja yhteisen organisaatiorakenteen osalta suurtuotannon etuja kehittämällä synergioita; b. Alueiden komitea 42. Panee merkille, että alueiden komitea pyysi ennakkoarviossaan 19 viran luomista, palkkaluokan nostamista 3 muun viran osalta sekä 154,71 prosentin korotusta alamomentin B-1113 «Erityisneuvonantajat» määrärahoihin; 43. Toteaa, että uusien virkojen perustamista koskeva pyyntö on 16. huhtikuuta 1996 pidetyn kolmen osapuolen vuoropuhelun johtopäätösten vastainen, siinä ei oteta huomioon hallintokaavion vapaita virkoja eikä säästöjä ja kustannus-hyötysuhdetta koskevia varainhoitosäännöksiä määrärahojen käytön osalta; 44. Muistuttaa, että henkilöstösääntöjen 82 artiklan käyttöä ja erityisesti lopullisten sopimusten laatimista erityisneuvonantajien korvausten osalta käsitellään budjettivallan käyttäjän kanssa käytävissä keskusteluissa; on näin ollen ottanut tarkistusten avulla 30 000 ecun määrärahat lukuun B-100 ja asettaa näiden määrärahojen vapauttamisen ehdoksi sellaisen kertomuksen esittämisen, jossa annetaan yksityiskohtaisia tietoja kyseisen artiklan nojalla tehdyistä sopimuksista; c. Yhteinen organisaatiorakenne 45. Vahvistaa neuvoston päätökset 12 uuden viran luomisesta (kuusi LA5 ja kuusi LA7) täsmentäen kuitenkin, että ne on tarkoitettu uusien kielten eli suomen ja ruotsin kielten jaostojen tarpeisiin; 46. On päättänyt tarkistusten avulla nostaa viiden pysyvän LA5-viran palkkaluokan LA4:ään ja yhden pysyvän LA6-viran palkkaluokan LA5:een; vahvistaa yhden ad personam -ylennyksen myöntämisen LA3:sta A2:een esitetyn ehdotuksen perusteella sekä TSK:n ja alueiden komitean hyväksymien ((Vähintään 60-vuotias virkamies; on saavuttanut ura-alueen ylimmän palkkaluokan ja tason vähintään kaksi vuotta sitten)) kriteerien mukaisesti; 47. Huomauttaa, että 30. syyskuuta 1996 alamomentin C-1110 «Tilapäinen muu henkilöstö» määrärahojen osalta rekisteröitiin 78,94 prosentin lisäys vuoden 1996 talousarviossa hyväksyttyihin määrärahoihin verrattuna; tämä lisäys, joka johtui määrärahojen siirroista momentista momenttiin, toteutettiin alamomenttiin C-1100 «Peruspalkat» myönnetyistä määrärahoista; pyytää näissä oloissa TSK:ta ja alueiden komiteaa, jotka vastaavat yhdessä yhteisen organisaationrakenteen henkilöstöhallinnosta, esittämään kertomuksen, josta ilmenee pysyvien virkojen täyttöaste 30. syyskuuta 1996 ja tiedot sopimusten kestosta ja palkatuille tilapäiseen muuhun henkilöstöön kuuluville osoitetuista tehtävistä; 48. Huomauttaa, että varainhoitoasetuksen säännösten ja erityisesti sen 22 artiklan 5 kohdan mukaisesti yhteisessä organisaatiorakenteessa vahvistetaan menojen osalta analyyttiset tilijärjestelyt, joiden avulla voidaan toteutuksen perusteella määritellä TSK:lle ja alueiden komitealle tuotettujen palvelujen osuudet; asettaa näin ollen ehdoksi lukuun C-100 otettujen 79 000 ecun määrärahojen vapauttamiselle alamomenttiin C-2255 «Tietokantamaksut», budjettikohtaan C-230 «Paperi- ja toimistotarvikkeet» ja C-240 «Postitus- ja toimitusmaksut» tämän varainhoitosäännöksen noudattamisen; 49. Panee merkille muistion TSK:n ja alueiden tulevista tilaratkaisuista ((Ilmoitus jäsenille nro 26/96)) ja erityisesti niiden aikeesta ottaa Van Maerlant -rakennus käyttöönsä parlamentin poistuttua sieltä; katsoo, että tässä vaiheessa ei ole mahdollista arvioida siitä aiheutuvia talousarviollisia vaikutuksia; VI. Kaikki toimielimet 50. Toteaa, että kukin toimielin on liittänyt ennakkoarvioonsa analyyttisen talousarvion, jossa määrärahojen esittäminen ryhmitellään toiminta-alojen mukaisesti; panee kuitenkin merkille, että eräät toimielimet ovat esittäneet tämän analyyttisen talousarvion pelkästään «kaaviona» ilman muita täsmennyksiä; pyytää näin ollen toimielimiä hyödyntämään varainhoitovuoden 1998 ennakkoarvioitaan esittäessään keskinäisiä kokemuksia tältä osin ja jatkamaan tällä tavoin analyyttisten talousarvioidensa esittämisen yhdenmukaistamista; 51. Toteaa, että talousarvioesityksessä on «Hallintomenojen» osalta (kaikki toimielimet mukaan lukien) näiden tarkistusten jälkeen 15 miljoonan ecun marginaali otsakkeessa 5 «Hallintomenot»; arvioi tämän perusteella, että tämän marginaalin käyttäminen tarpeen mukaan talousarvion 1997 toteuttamisen aikana olisi toteuttava sellaisten maksusitoumusten kunnioittamiseksi, joiden tarkoituksena on vähentää seuraavien varainhoitovuosien rahoitustaakkaa; 52. Kehottaa puhemiestään välittämään tämän päätöslauselman asianomaisille yhteisön toimielimille ja elimille.